陪王司馬登薛公逍遙臺
作者：張九齡
朝代：唐

paragraphs: 嘗聞薛公淚，非直雍門琴。
竄逐留遺迹，悲涼見此心。
府中因暇豫，江上幸招尋。
人事已成古，風流獨至今。
閑情多感歎，清景暫登臨。
無復甘棠在，空餘蔓草深。
晴光送遠目，勝氣入幽襟。
水去朝滄海，春來換碧林。
賦懷湘浦弔，碑想漢川沈。
曾是陪遊日，徒爲梁父吟。